Jäsenkirje 2/2016 10.5.2016

**Kutsu sukuseuran vuosikokoukseen**

1. **Sukuseuran sääntömääräinen kokous sukukokouksen 11.-12.6.2016 yhteydessä**

Jäsenkirje 1/2016 (19.2.2016) sisälsi kutsun ja ilmoittautumisohjeen sukukokoukseen 11.-12.6.2016 Hattulaan hotelli Petäysresortiin.

Sukuseuran sääntöjen 8. kohdan mukaisesti sukuseuran hallitus ilmoittaa, että seuran vuosikokous pidetään sukukokouksen toisena päivänä 12.6. klo 9.00 – 10.00. Kokouksessa käsitellään sääntöjen kohdassa 10 mainitut vuosikokoukselle kuuluvat asiat. Vuosikokouksen esityslista on tämän jäsenkirjeen liitteenä 1.

Seuran vuosikertomukset vuosikokousten välisiltä vuosilta ovat seuran kotisivuilla ja nähtävänä kokouksessa. Toiminnantarkastajan lausunnot esitetään kokouksessa ja ovat siellä nähtävinä. Hallituksen esitys toiminta- ja taloussuunnitelmaksi seuraavalle toimintakaudelle tulee nähtäväksi kotisivuille ja on tämän jäsenkirjeen liitteenä 2.

Vuosikokouksessa valitaan myös suvunpää ja hallitus seuraavalle toimintakaudelle.

1. **Sukukokoukseen ilmoittautuminen**

Hattulan Petäyksen sukukokoukseen on tähän mennessä ilmoittautunut 47 henkilöä. Kun joitakin ilmoittautumisia on vielä tulossa, nousee kokouksen osallistumismäärä yli 50 henkilön. Ellet ole vielä ilmoittautunut, ehdit vielä hyvin mukaan, kun toimit ripeästi!

Kokoustilojen, majoittumisten ja ruokailun vuoksi hotelli on edellyttänyt, että sukuseura ilmoittaa tarkennukset henkilömäärään ja majoittujiin viimeistään 27.5.2016 mennessä.

Hallitus toivoo, että sukukokouksen osallistujamäärä nousee vielä edellä mainitusta. Sukukokoukseen voi edelleen ilmoittautua jäsenkirjeessä 1/2016 ohjeistetulla tavalla maksamalla osallistumismaksu sukuseuran tilille FI18 4762 1020 0399 94 viimeistään 27.5.2016. Huonevaraus tulee ilmoittaa samassa yhteydessä, mutta se maksetaan hotellille erikseen paikan päällä.

Jos pääset mukaan vain lauantaiksi 11.6., osallistumismaksu yhdeltä päivältä on aikuiselta 50€ ja lapselta 25€.

1. **Sukukokouksen ohjelma**

Hallitus on kokouksessaan 7.5. tarkentanut aiemmin jaettua sukukokouksen yleisohjelmaa. Tarkennettu ohjelma on tämän jäsenkirjeen liitteenä 3.

Kokouksessa on varattu osallistujille runsaasti aikaa tutustumiseen ja kuulumisten vaihtoon. Eri sukupolvien tarpeet on pyritty ottamaan huomioon.

Lauantain päivällisbuffetin jälkeen jakaannumme kolmeen ryhmään: serkukset muistelevat ja tarinoivat keskenään, pikkuserkukset tutustuvat toisiinsa ja nuorin polvi kisaa pelikentillä paikalla sovittavalla tavalla. Minigolfin, frisbeen, futiksen, salibändyn, mölkyn tai vaikkapa sauvakävelyn välineet saa hotellista käyttöön. Jos lauantai-illaksi tilattu hyvä sää toteutuu, päätämme illan yhteiseen iltanuotioon Vanajaveden rannassa.

Tulossa on mukava ja mieleenpainuva suvun tapaaminen!

1. **Sukuseuran kotisivuilta saa lisätietoa**

Jäsenkirjeet, sukukokouksen ohjelma ja tietoa suvusta ja sen vaiheista on luettavissa myös sukuseuran kotisivuilla [www.sukusaarinensauri.net](http://www.sukusaarinensauri.net). Osa kotisivujen sisällöstä on suojattu salasanalla henkilötietojen suojan vuoksi. Salasanaa tarvitaan erityisesti sivujen historia-osion aineistojen selailuun.

Muistathan salasanan: Otto Saarisen puolison etunimen kahdeksan ensimmäistä kirjainta (kaikki pienellä) eli siis aleksand.

**Sukuseuran hallitus toivottaa sukulaiset sydämellisesti tervetulleiksi sukukokoukseen Hattulan Petäykseen 11.-12.6.2016! Tapaamisiin!**

HALLITUS